CELEX: 32022D0886
Language: lt
Date: 1652659200000
Title: Tarybos sprendimas (ES) 2022/886 2022 m. gegužės 16 d. dėl Europos Sąjungos ir Farerų Salų Vyriausybės susitarimo dėl Farerų Salų dalyvavimo Sąjungos programose pasirašymo Sąjungos vardu ir laikino taikymo

2022 6 7   
               
               
                  LT
               
               
                  Europos Sąjungos oficialusis leidinys
               
               
                  L 154/1
               
            
         TARYBOS SPRENDIMAS (ES) 2022/886
         2022 m. gegužės 16 d.
         dėl Europos Sąjungos ir Farerų Salų Vyriausybės susitarimo dėl Farerų Salų dalyvavimo Sąjungos programose pasirašymo Sąjungos vardu ir laikino taikymo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 186 ir 212 straipsnius kartu su 218 straipsnio 5 dalimi,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     2020 m. gegužės 14 d. laišku Farerų Salos oficialiai pareiškė norą prisijungti prie bendrosios mokslinių tyrimų ir inovacijų programos „Europos horizontas“ (2021–2027 m.) (toliau – programa „Europos horizontas“), nustatytos Europos Parlamento ir Tarybos reglamentu (ES) 2021/695 (1);
                  
               
                     (2)
                  
                  
                     2021 m. liepos 13 d. Taryba suteikė įgaliojimus Sąjungos vardu pradėti derybas siekiant sudaryti Sąjungos ir Farerų Salų susitarimą dėl Farerų Salų dalyvavimo Sąjungos programose bendrųjų principų ir Farerų Salų prisijungimo prie programos „Europos horizontas“ sudarymo;
                  
               
                     (3)
                  
                  
                     derybos buvo baigtos ir Sąjungos ir Farerų Salų susitarimas dėl Farerų Salų dalyvavimo Sąjungos programose (toliau – Susitarimas) parafuotas 2021 m. spalio 8 d.;
                  
               
                     (4)
                  
                  
                     Susitarimo tikslai – sukurti ilgalaikę Sąjungos ir Farerų Salų bendradarbiavimo sistemą ir nustatyti Farerų Salų dalyvavimo Sąjungos programose, kuriose jos gali dalyvauti pagal pagrindinius aktus, kuriais nustatomos Sąjungos programos, sąlygas, kaip nurodyta Susitarime. Pagal Susitarimą Sąjunga įgyvendins bendradarbiavimo su Farerų Salomis veiksmus pagal Sutarties dėl Europos Sąjungos veikimo 212 straipsnį. Pagal Susitarimo 3 straipsnį konkrečios Farerų Salų dalyvavimo bet kurioje Sąjungos programoje ar veikloje sąlygos yra nustatomos priimamais protokolais;
                  
               
                     (5)
                  
                  
                     atsižvelgiant į Tarybos įgaliojimus, lygiagrečiai su susitarimu buvo deramasi dėl Protokolo dėl Farerų Salų prisijungimo prie bendrosios mokslinių tyrimų ir inovacijų programos „Europos horizontas“ (2021–2027 m.) ir jis yra neatsiejama jo dalis pagal susitarimo 15 straipsnio 9 dalį;
                  
               
                     (6)
                  
                  
                     Farerų Salos atitinka kriterijus, nustatytus Reglamento (ES) 2021/695 16 straipsnio 1 dalies d punkte;
                  
               
                     (7)
                  
                  
                     susitarimas atitinka Reglamento (ES) 2021/695 16 straipsnio 2 dalį, kuria reikalaujama, kad trečiųjų valstybių prisijungimas prie programos „Europos horizontas“ pagal to reglamento 16 straipsnio 1 dalies d punktą atitiktų susitarime dėl konkrečios valstybės ar teritorijos dalyvavimo Sąjungos programose nustatytas sąlygas; tokiu susitarimu turi būti užtikrinama teisinga Sąjungos programose dalyvaujančios trečiosios valstybės įnašų ir naudos pusiausvyra, nustatomos dalyvavimo Sąjungos programose sąlygos, įskaitant atskiroms programoms skirtų finansinių įnašų apskaičiavimą, ir tų programų administracinės išlaidos, juo trečiajai valstybei nesuteikiami sprendimų priėmimo įgaliojimai Sąjungos programos atžvilgiu ir garantuojamos Sąjungos teisės užtikrinti patikimą finansų valdymą ir apsaugoti savo finansinius interesus;
                  
               
                     (8)
                  
                  
                     susitarimas turėtų būti Sąjungos vardu pasirašytas su sąlyga, kad bus sudarytas vėliau;
                  
               
                     (9)
                  
                  
                     siekiant užtikrinti nenutrūkstamą Sąjungos ir Farerų Salų bendradarbiavimą mokslinių tyrimų, technologinės plėtros ir inovacijų srityje ir sudaryti sąlygas Farerų Saloms programoje „Europos horizontas“ dalyvauti nuo pat Programos įgyvendinimo pradžios, susitarimas turėtų būti taikomas atgaline data nuo 2021 m. sausio 1 d. ir laikinai – iki tol, kol bus užbaigtos jam įsigalioti būtinos procedūros,
                  
               PRIĖMĖ ŠĮ SPRENDIMĄ:
         
            1 straipsnis
            Suteikiami įgaliojimai Sąjungos vardu pasirašyti Europos Sąjungos ir Farerų Salų Vyriausybės susitarimą (toliau – Susitarimas) dėl Farerų Salų dalyvavimo Sąjungos programose su sąlyga, kad jis bus sudarytas (2).
         
         
            2 straipsnis
            Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti Susitarimą.
         
         
            3 straipsnis
            
               1.   Susitarimas laikinai taikomas pagal 15 straipsnio 2 dalį, kol bus užbaigtos jo įsigaliojimui būtinos procedūros.
            
            
               2.   Susitarimas taikomas nuo 2021 m. sausio 1 d. pagal jo 15 straipsnio 1 dalį.
            
         
         
            4 straipsnis
            Tarybos pirmininkas Sąjungos vardu pateikia susitarimo 15 straipsnio 2 dalyje numatytą pranešimą.
         
         
            5 straipsnis
            Šis sprendimas įsigalioja [jo priėmimo dieną].
         
         
            Priimta Briuselyje 2022 m. gegužės 16 d.
            
               
                  Tarybos vardu
               
               
                  Pirmininkas
               
               J. BORRELL FONTELLES
            
         
         
            (1)  2021 m. balandžio 28 d. Europos Parlamento ir Tarybos reglamentas (ES) 2021/695, kuriuo sukuriama bendroji mokslinių tyrimų ir inovacijų programa „Europos horizontas“, nustatomos su ja susijusios dalyvavimo ir sklaidos taisyklės ir panaikinami reglamentai (ES) Nr. 1290/2013 ir (ES) Nr. 1291/2013 (OL L 170, 2021 5 12, p. 1).
         
            (2)  Žr. šio Oficialiojo leidinio p. 4